**Likumprojekta „Grozījumi Elektronisko sakaru likumā” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Elektronisko sakaru likuma 66.panta otrā daļa |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Eiropas Parlamenta un Padomes 2002. gada 7. marta Direktīva 2002/22/EK par universālo pakalpojumu un lietotāju tiesībām attiecībā uz elektronisko sakaru tīkliem un pakalpojumiem (universālā pakalpojuma direktīva), kas grozīta ar Eiropas Parlamenta un Padomes 2009. gada 25. novembra Direktīvas 2009/136/EK prasībām (turpmāk – UP direktīva) nosaka minimālo pakalpojumu apjomu, kāds elektronisko sakaru pakalpojumu jomā jānodrošina visiem valsts iedzīvotājiem, vajadzības gadījumā uzliekot universālā pakalpojuma (turpmāk – UP) saistības, ja attiecīgā tirgus konkurences apstākļi nespēj šos pakalpojumus nodrošināt. Saistībā ar UP direktīvas regulējumu Elektronisko sakaru likuma (turpmāk – Likums) 62.panta pirmajā daļā noteikts, ka, ja kādu no UP direktīvā noteiktajiem pakalpojumiem nodrošina tirgus, Sabiedrisko pakalpojumu regulēšanas komisija (turpmāk – Regulators) to neiekļauj UP saistībās.  Ievērojot, ka elektronisko sakaru tirgus ir viens no dinamiskākajiem tirgiem, kas nemitīgi attīstās, Regulators 2016.gada nogalē, savas kompetences ietvaros veicot nepieciešamās darbības, pieņēma lēmumu, kas būtiski ietekmē UP saistību apjomu.  Sākot ar 2017.gada 1.janvāri, ievērojot Regulatora padomes 2009.gada 7.decembra lēmumā Nr.427 “Par universālā pakalpojuma saistībām” (turpmāk – Lēmums Nr.427) un Regulatora padomes 2016.gada 15.decembra lēmumā Nr.168 “Par universālā pakalpojuma saistībām elektronisko sakaru nozarē” (turpmāk – Lēmums Nr.168) noteikto, SIA “Lattelecom”, kā UP sniedzējam, tiek noteikts pienākums nodrošināt personām ar invaliditāti publiskā telefonu tīkla fiksētās pieslēguma vietās šādas atlaides:  Personām ar pirmo invaliditātes grupu un kuras kā galiekārtas lieto teksta telefonus un personām ar otro invaliditātes grupu šādas atlaides:  -100% telefona abonenta līnijas ierīkošanas maksai;  -100% telefona abonenta līnijas abonenta pārreģistrācijas maksai.  Personām ar pirmo invaliditātes grupu un kuras kā galiekārtas lieto teksta telefonus, piekļuves pakalpojumiem atlaide -75% telefona abonenta līnijas abonēšanas maksai;  Personām ar pirmo invaliditātes grupu un kuras kā galiekārtas lieto teksta telefonus publiskā telefonu tīkla fiksētās pieslēguma vietās šādas atlaides:  -20% maksai par iekšzemes izsaukumiem;  -100% ierīkošanas maksai platjoslas interneta piekļuves pakalpojumiem;  -12.21 euro mēnesī (tai skaitā pievienotās vērtības nodoklis) no piemērotās abonēšanas maksas platjoslas interneta piekļuves pakalpojumiem;  -kopējā atlaide elektronisko sakaru pakalpojumu abonēšanas maksai ir ne vairāk kā 12.21 euro mēnesī (tai skaitā pievienotās vērtības nodoklis) vienai personai ar invaliditāti.  Secināms, ka, sākot ar 2017.gadu, UP saistībās ietvertas tikai no Likuma 63.panta izrietošās saistības, tas ir, īpaši pasākumi, lai nodrošinātu personām ar invaliditāti publiski pieejamus elektronisko sakaru pakalpojumus, tajā skaitā piekļuvi Valsts ugunsdzēsības un glābšanas dienestam, Valsts policijai, Neatliekamās medicīniskās palīdzības dienestam, gāzes avārijas dienestam. Turklāt šiem pakalpojumiem jābūt līdzvērtīgiem tiem pakalpojumiem, kurus saņem citi galalietotāji.  Ņemot vērā, ka UP saistībās izdalīti divi virzieni, proti, elektronisko sakaru joma (tirgus attīstības, konkurence) un īpašie pasākumi personām ar invaliditāti, kas vērtējama kā sociālā joma (noteiktas atlaides sniegtajiem pakalpojumiem), tad UP sniedzēja zaudējumu kompensācijai jāveido kompensācijas mehānismu, kurā, atbilstoši tīro zaudējumu veidošanas subjektam, piedalās vai nu elektronisko sakaru komersanti vai nu valsts budžets:   1. Iemaksu veikšana kompensācijas fondā elektronisko sakaru komersantiem jānosaka gadījumos, kad UP sniedzējam jākompensē zaudējumi, kas radušies, nodrošinot piekļuvi publiskajam elektronisko sakaru tīklam balss telefonijas izsaukumu veikšanai, faksa ziņojumu un datu ziņojumu nosūtīšanai ar datu pārraides ātrumu, kas ir pietiekams, lai nodrošinātu piekļuvi internetam. Šajā gadījumā jāizstrādā Ministru kabineta noteikumi atbilstoši Likuma 66.panta otrajai daļai. Minētajā jomā UP saistības, sākot ar 2017.gadu, nav. 2. Jāparedz zaudējumu UP sniedzējam segšana tieši no valsts budžeta, ja tie radušies, sniedzot pakalpojumus, kas izriet no UP saistībām – īpašiem pasākumiem personām ar invaliditāti, lai nodrošinātu publiski pieejamu telefonpakalpojumu piekļuvi un pieejamību, ietverot piekļuvi neatliekamās palīdzības dienestiem, uzziņu dienestiem un sarakstiem, līdzīgu tai, kāda nodrošināta citiem lietotājiem. Minētajā jomā UP saistības ir noteiktas kā atlaides maksai par pakalpojumiem.   Iepriekšminētā pieeja tika saskaņota ar Satiksmes ministrijas 2014.gada 3.jūnija rīkojumu Nr.01-03/110 izveidotajā darba grupā, kurā strādāja pārstāvji no Satiksmes ministrijas, Sabiedrisko pakalpojumu regulēšanas komisijas, Ekonomikas ministrijas, Finanšu ministrijas, Konkurences padomes un elektronisko sakaru nozares nevalstiskajām organizācijām.  Minētais secinājums ir atbilstošs arī UP direktīvas 13.panta 1.daļas a) punktā paredzētajam, ka dalībvalsts var ieviest mehānismu, lai kompensētu UP sniedzējam noteiktās neto izmaksas saskaņā ar pārskatāmiem noteikumiem no valsts finansējuma. Mainoties situācijai, kurā kādu no elektronisko sakaru jomas pakalpojumiem nevarēs nodrošināt elektronisko sakaru tirgus, iespējama mehānisma izveide UP direktīvas 13.panta b) modeļa ietvarā, kas paredz sadalīt UP saistību neto izmaksas starp elektronisko sakaru tīklu un pakalpojumu sniedzējiem.  Papildus tam ir svarīgi atzīmēt, ka Eiropas Komisija (turpmāk – Komisija) 2016. gada 12. oktobrī nāca klajā ar priekšlikumu Eiropas Parlamenta un Padomes direktīvai par Eiropas elektronisko sakaru kodeksa izveidi (turpmāk – kodekss), pēc būtības pārskatot elektronisko sakaru jomā esošās direktīvas, tajā skaitā arī UP direktīvu. Kodekss ir izstrādes procesā un attiecībā uz UP sākotnēji paredz, ka UP radītie zaudējumi jāfinansē no valsts budžeta. Gala redakcija šobrīd nav konstatējama, jo norit aktīvs darbs pie kodeksa izstrādes un prognozējams, ka tuvāko gadu laikā kodekss tiks pieņemts un dalībvalstīm tas būs jāievieš nacionālajos normatīvajos aktos. Kodeksa gala redakcija ir svarīga saistībā ar tajā paredzētajiem uzdevumiem dalībvalstīm attiecībā uz UP saistību apjomu.  Tā kā šobrīd Latvijā UP saistībās Regulators nav noteicis tādus pakalpojumus, kas izrietētu no elektronisko sakaru tirgus nepilnībām, tad nav arī subjekta (tīrie zaudējumi, ko veido UP saistību izpilde tirgus nepilnību novēršanai), kā kompensācijai ar Ministru kabineta noteikumiem veidot regulējumu, līdz ar to Likuma pārejas noteikumu 14.punkta izpildes termiņš ir pagarināms līdz brīdim (indikatīvi 2022.gads), kad kodeksa ieviešanai tiks izstrādāts atbilstošs regulējums jauna likuma veidā.  Ievērojot vidēja termiņa budžeta 2018., 2019. un 2020.gadam veidošanas ietvaru un fiskālo politiku kopumā valstī, kā lietderīgs atzīstams esošais UP saistību radīto tīro zaudējumu kompensācijas modelis, tas ir, SIA “Lattelecom” dividenžu, kas maksājamas valsts budžetā, samazinājums tīro zaudējumu apjomā. Šāds modelis ir ar mazām administrēšanas izmaksām un nerada papildu slogu ne valsts budžetam, ne elektronisko sakaru komersantiem.  Pasākums nav kvalificējams kā komercdarbības atbalsts, jo atbilst visiem četriem Altmark[[1]](#footnote-1) kritērijiem. Atbilstoši Regulatora 2017.gada 22.februāra vēstulē Nr.1-2.74/667, kas adresēta Finanšu ministrijai un Ekonomikas ministrijai, paustajam par kompensācijas atbilstību visiem četriem Altmark kritērijiem, norādām šādu papildu informāciju (citāts no iepriekšminētās vēstules):  “Lai Latvijas teritorijā nodrošinātu universālā pakalpojuma sniegšanu, un ievērojot lietotāju intereses, Regulators elektronisko sakaru komersantam nosaka universālā pakalpojuma saistības, pamatojoties uz Elektronisko sakaru likuma 64.panta pirmo un otro daļu.  Ar Regulatora 2006.gada 27.decembra lēmumu Nr.316 „Par sabiedrības ar ierobežotu atbildību „Lattelecom” universālā pakalpojuma sniegšanu 2007.gadā”, 2007.gada 24.janvāra lēmumu Nr.12 „Par universālā pakalpojuma saistībām”, 2007.gada 6.jūnija lēmumu Nr.163 „Par sabiedrības ar ierobežotu atbildību „Lattelecom” universālā pakalpojuma sniegšanu 2007.gadā”, 2007.gada 21.decembra lēmumu Nr.616 „Par universālā pakalpojuma saistībām”, 2008.gada 10.septembra lēmumu Nr.285 „Par universālā pakalpojuma saistībām”, 2009.gada 7.decembra lēmumu Nr.427 „Par universālā pakalpojuma saistībām” un 2013.gada 4.decembra lēmumu Nr.232 “Par universālā pakalpojuma saistībām elektronisko sakaru nozarē” (turpmāk - Lēmumi) SIA „Lattelecom” noteiktas universālā pakalpojuma saistības.  Saskaņā ar Elektronisko sakaru likuma 65.panta trešo daļu Regulators apstiprina universālā pakalpojuma saistību tīro izmaksu aprēķināšanas un noteikšanas metodiku un elektronisko sakaru komersanta aprēķinātās universālā pakalpojuma saistību tīrās izmaksas. Elektronisko sakaru komersants, kas sniedz universālo pakalpojumu, nodrošina, ka universālā pakalpojuma saistību tīro izmaksu aprēķinu pārbauda zvērināts revidents vai zvērinātu revidentu komercsabiedrība. Tīro izmaksu aprēķins un zvērināta revidenta vai zvērinātu revidentu komercsabiedrības ziņojums ir pieejams publiski.  Regulators ar 2007.gada 30.maija lēmumu Nr.153 apstiprināja metodiku „Universālā pakalpojuma saistību tīro izmaksu aprēķināšanas un noteikšanas metodika” (turpmāk – Metodika), kas nosaka kārtību, kādā universālā pakalpojuma sniedzējs aprēķina un nosaka universālā pakalpojuma saistību tīrās izmaksas. Universālā pakalpojuma saistību tīrās izmaksas ir izmaksas, kas veidojas kā starpība starp izdevumiem un ieņēmumiem, kas universālā pakalpojuma sniedzējam rodas, sniedzot universālo pakalpojumu, atšķirībā no izmaksām, kad universālais pakalpojums netiek sniegts.  Gadījumā, ja universālo pakalpojumu sniegtu cits elektronisko sakaru komersants, tam universālā pakalpojuma saistību tīrās izmaksas arī būtu jāaprēķina saskaņā ar Metodiku. Atbilstoši Metodikas 3.punktam, izvērtējot universālā pakalpojuma saistību tīrās izmaksas, Regulators ņem vērā tirgus priekšrocības, kādas ir universālā pakalpojuma sniedzējam elektronisko sakaru nozarē. Universālā pakalpojuma saistību tīrās izmaksas universālā pakalpojuma sniedzējs aprēķina kā universālā pakalpojuma saistību nodrošināšanas tīro izmaksu summu, atņemot nemateriālos ieguvumus. Metodikas 18.punkts noteic, ka nemateriālos ieguvumus aprēķina saskaņā ar Metodikas 19.punktā noteikto formulu un par iegūto vērtību samazina universālā pakalpojuma saistību tīrās izmaksas. Tas nozīmē, ka nemateriālie ieguvumi, aprēķinot universālā pakalpojuma saistību tīrās izmaksas, vienmēr ir ņemti vērā.  Atbilstoši Metodikai, universālā pakalpojuma saistību tīrās izmaksas tiek samazinātas par nemateriālo ieguvumu, kura aprēķinā izmanto pakalpojumu sniedzēja tīklam pieslēgto universālā pakalpojuma lietotāju skaitu un elektronisko sakaru komersanta kopējo lietotāju skaitu. Ņemot vērā, ka SIA “Lattelecom” ir vislielākais lietotāju skaits, SIA “Lattelecom” aprēķinātais nemateriālais ieguvums ir lielāks nekā citiem elektronisko sakaru komersantiem. Piemēram, pieņemot, ka universālo pakalpojumu ar tādām pašām universālā pakalpojuma saistībām kā SIA “Lattelecom” sniegtu otrs lielākais elektronisko sakaru komersants, kas nodrošina elektronisko sakaru pakalpojumus publiskajā fiksētajā elektronisko sakaru tīklā, un uzlikto saistību rezultātā papildus iegūtu tik pat universālā pakalpojuma lietotāju, cik SIA “Lattelecom”, šī elektronisko sakaru komersanta aprēķinātie nemateriālie ieguvumi būtu apmēram trīs reizes mazāki nekā SIA “Lattelecom” aprēķinātie. Tā rezultātā SIA “Lattelecom” aprēķinātās universālā pakalpojuma saistību tīrās izmaksas ir mazākas nekā tās būtu, ja pakalpojumu sniegtu cits elektronisko sakaru komersants. Ņemot vērā to, ka lielākā daļa kompensējamo izmaksu ir saistīta ar atlaidēm noteiktām abonentu grupām (atlaides personām ar invaliditāti), ko Regulators ir noteicis ar Lēmumiem, šī izmaksu pozīcija nav atkarīga no pakalpojuma nodrošināšanas tarifa vai izmaksām, bet gan no lietotāju skaita, kuri objektīvi kvalificējas šī pakalpojuma izmantošanai. Tas nozīmē, ka jebkuram citam pakalpojumu sniedzējam, neatkarīgi no viņa pakalpojuma nodrošināšanas izmaksām, kompensējamo izmaksu summa arī būtu atkarīga no pakalpojuma izmantotāju skaita, nevis pakalpojuma tarifa vai tā nodrošināšanas izmaksām. SIA “Lattelecom” ziņojumu par universālā pakalpojuma saistību tīrajām izmaksām par 2015.gadu Regulators lūdz skatīt SIA “Lattelecom” mājaslapā internetā <https://www.lattelecom.lv/par-lattelecom/citi/regulejosa-vide> - dokumenta nosaukums - SIA “Lattelecom” ziņojums un Revidentu ziņojums par universālā pakalpojuma saistību tīrajām izmaksām par 2015.gadu. Savukārt, saskaņā ar Metodikas 21.punktu, universālā pakalpojuma sniedzējs Regulatoram iesniedz arī zvērināta revidenta vai zvērinātu revidentu komercsabiedrības ziņojumu par universālā pakalpojuma saistību tīro izmaksu attiecināšanu un aprēķinu. Savukārt tas nozīmē, ka universālā pakalpojuma sniedzējam ir jāuzņemas arī zvērināta revidenta vai zvērinātu revidentu komercsabiedrības ziņojuma sagatavošanas sakarā radušās izmaksas, kas rada papildus slogu un izmaksas.  Tāpat SIA “Lattelecom” kā universālā pakalpojuma sniedzējam visā Latvijas teritorijā ir jānodrošina noteiktas sniegto pakalpojumu kvalitātes prasības. Regulators nosaka pakalpojumu kvalitātes parametrus un to vērtības šādiem universālā pakalpojuma sniedzēja SIA “Lattelecom” sniegtajiem pakalpojumiem:  -iekšzemes balss telefonijas pakalpojums fiksētā elektronisko sakaru tīklā;  -bojājumu pieteikumu pieņemšanas dienesta pakalpojums;  -visaptveroša telefona uzziņu dienesta pakalpojums.  Regulatora noteiktās universālā pakalpojuma kvalitātes parametru vērtības noteiktas saskaņā ar Regulatora 2013.gada 4.decembra lēmumu Nr.1/31 „Elektronisko sakaru pakalpojumu kvalitātes prasību, kvalitātes pārskatu iesniegšanas un publiskošanas noteikumi”, kas bija spēkā līdz 2015.gada 31.decembrim, sākot ar 2016.gada janvāri ir spēkā Regulatora 2015.gada 3.decembra lēmums Nr.1/21 „Elektronisko sakaru pakalpojumu kvalitātes prasību, kvalitātes pārskatu iesniegšanas un publiskošanas noteikumi”. Universālā pakalpojuma kvalitātes prasības ir noteiktas tikai SIA “Lattelecom”. Citiem elektronisko sakaru komersantiem nav noteiktas šādas prasības, līdz ar to, tiem līdzvērtīgu pakalpojumu sniegšanai ir vienkāršotākas prasības.  Papildus, likuma “Par sabiedrisko pakalpojumu regulatoriem” 26.panta otrā daļa noteic, ka elektronisko sakaru komersants kārto atsevišķu grāmatvedības uzskaiti katram sabiedriskā pakalpojuma veidam un minētā uzskaite kopējā grāmatvedības uzskaitē ir nodalīta. Izrietoši, SIA “Lattelecom” sniegto universālā pakalpojuma sarakstā ietilpstošo pakalpojumu grāmatvedība ir caurspīdīga, uzskaitīta katram sniegtajam universālajam pakalpojumam, tādējādi radot šī elektronisko sakaru komersanta labi pārvaldītas grāmatvedības uzskaiti.  SIA “Lattelecom” darbojas elektronisko sakaru tirgū konkurences apstākļos, gadījumā, ja universālā pakalpojuma saistību tīrās izmaksas netiktu kompensētas, elektronisko sakaru komersants būtu nostādīts nevienlīdzīgā situācijā attiecībā pret citiem tirgus dalībniekiem. Elektronisko sakaru komersants vadoties no savām komerciālajām interesēm, nesniegtu zaudējumus nesošus pakalpojumus brīvprātīgi, nodrošinot pakalpojuma pieejamību neatkarīgi no iedzīvotāju ienākumu līmeņa un izpildot noteiktas kvalitātes prasības visā Latvijas teritorijā.  Ņemot vērā iepriekš minēto, Regulatora ieskatā izpildās visi ar Eiropas Kopienu Tiesas 2003.gada 24.jūlija spriedumu Altmark lietā noteiktie četri kumulatīvie kritēriji.”  Likuma 64.panta trešā daļa noteic, ka Regulators, izmantojot efektīvu, objektīvu, caurredzamu un vienlīdzīgu saistību noteikšanas kārtību, nosaka vienu vai vairākus elektronisko sakaru komersantus, kuriem ir pienākums sniegt UP. Līdz ar to Regulatoram jārīko konkurss, lai izraudzītos to elektronisko sakaru komersantu, kuram tiks noteiktas UP saistības.  Likumprojektā ir iekļautas pamatprasības konkursa rīkošanai un norisei, kā arī noteikts, ka uz konkursa norisi neattiecina Publisko iepirkumu likumu. Publisko iepirkumu likuma 11.panta pirmā daļa paredz noteikt paredzamo līgumcenu, lai būtu iespējams izvēlēties paredzamo iepirkuma veidu un attiecīgi arī piemērojamo procedūru. Ņemot vērā, ka šobrīd ar Regulatora Lēmumu Nr.168 noteiktās UP saistības attiecināmas tikai uz tiem pakalpojumiem, ko izmanto personas ar invaliditāti, kuru skaits ik gadu ir mainīgs, nosakot to elektronisko sakaru komersantu, kuram ir pienākums sniegt UP visā Latvijas teritorijā, nav iespējams noteikt paredzamo līgumcenu, jo tā ir mainīga un neprognozējama. Zaudējumi, kas rodas no UP saistību izpildes, ir izrietoši no noteikto UP saistību apmēra, kā arī to personu loka un personu skaita, kuri izmanto UP ietilpstošos elektronisko sakaru pakalpojumus. Iepriekš minētais konkurss tiek rīkots, lai Regulators noteiktu universālā pakalpojuma sniedzēju, izrietoši no šobrīd spēkā esošo noteikto saistību apmēra, kas nodrošinātu, ka personām ar invaliditāti tiesības saņemt īpašus pakalpojumus. Attiecīgi konkursa priekšmets plānots īpašo pasākumu personām ar invaliditāti nodrošināšanai. Regulators izstrādās ar konkursa norisi saistīto dokumentāciju, par kuru tiks rīkota konsultācija ar tirgus dalībniekiem, tāpat kā par jebkuru Regulatora izstrādāto nozares normatīvo aktu, saskaņā ar Regulatora 2011.gada 24.augusta lēmumuNr.1/20 “Noteikumi par konsultāciju kārtību ar tirgus dalībniekiem elektronisko sakaru nozarē”.  Atzīmējams, ka līdzīgs regulējums jau ir noteikts pasta nozares regulējošos normatīvajos aktos. Arī pasta nozarē Regulators nosaka to pasta komersantu, kuram ir pienākums sniegt universālo pasta pakalpojumu visā Latvijas Republikas teritorijā, kā arī paredz termiņu, uz kādu tiek noteikts universālā pakalpojuma sniedzējs. Saskaņā ar Pasta likuma 27.2 panta pirmo daļu uz universālā pakalpojuma sniedzēja izraudzīšanas procedūru arī netiek attiecināts Publisko iepirkumu likums.  Vēršam uzmanību, ka saskaņā ar Eiropas Parlamenta un Padomes 2002.gada 7.marta Direktīvā 2002/22/EK par universālo pakalpojumu un lietotāju tiesībām attiecībā uz elektronisko sakaru tīkliem un pakalpojumiem (universālā pakalpojuma direktīva), kas grozīta ar Eiropas Parlamenta un Padomes 2009.gada 25.novembra Direktīvas 2009/136/EK prasībām (universālā pakalpojuma direktīva) ir prasība nodrošināt UP pakalpojumu valsts teritorijā, pēc būtības tas nozīmē, ka UP sniegšanas prasība tiek attiecināta uz visu valsts teritoriju, kur pakalpojums ir nepieciešams. Tādējādi, UP ir nodrošināms visā Latvijas teritorijā, kur gala lietotājs ir pieprasījis pakalpojuma sniegšanu.  Atbilstoši Ekonomikas ministrijas priekšlikumiem, kas saņemti likumprojekta saskaņošanas gaitā, likumprojekts papildināts ar Patērētāju tiesību aizsardzības centra (PTAC) tiesību nostiprināšanu Elektronisko sakaru likumā, kas Ekonomikas ministrijas ieskatā nepieciešamas, lai nodrošinātu PTAC normatīvajos aktos noteikto funkciju un uzdevumu izpildi uz sakaru un interneta tehnoloģijām balstītā patērētāju tirgus vidē. Tai skaitā, PTAC tiesības pieprasīt un saņemt elektronisko sakaru pakalpojumu sniedzēju rīcībā esošo informāciju par to abonentiem, ir būtiski svarīgas, lai mūsdienu tehnoloģiskās tirgus vides apstākļos izmeklētu un novērstu patērētāju kolektīvo ekonomisko interešu pārkāpumus, piemēram, negodīgu maldinošu, agresīvu vai profesionālajai rūpībai neatbilstošu komercpraksi. Vienlaikus minētās tiesības PTAC kā uzraudzības iestādei ir nepieciešamas uzraudzības pasākumu veikšanas interneta un elektronisko sakaru vidē sniegtās reklāmas jomā, kā arī veicot informācijas sabiedrības pakalpojumu aprites uzraudzību.  Saskaņā ar Negodīgas komercprakses aizlieguma likuma 15.panta otrās daļas 1.punktu uzraudzības iestāde,  izvērtējot komercprakses atbilstību šā likuma prasībām, ir tiesīga pieprasīt un saņemt no komercprakses īstenotāja un citām fiziskajām un juridiskajām personām visu lietas būtības noskaidrošanai nepieciešamo informāciju, dokumentus un citus pierādījumus, kā arī mutvārdu paskaidrojumus par komercpraksē izmantotās informācijas patiesumu, darbības atbilstību šā likuma prasībām, kā arī noteikt informācijas, dokumentu un pierādījumu iesniegšanas termiņu un informācijas sniegšanas veidu. Tāpat saskaņā ar Informācijas sabiedrības pakalpojumu likuma 13.panta pirmās daļas 1.punktu uzraudzības iestāde ir tiesīga pieprasīt visu lietas būtības noskaidrošanai nepieciešamo informāciju.  Veicot uzraudzības pasākumus, Patērētāju tiesību aizsardzības centrs (turpmāk – PTAC) ir saskāries ar elektronisko sakaru komersantu atteikumu sniegt PTAC pieprasīto informāciju par personām, kuras komercprakses īstenošanā un informācijas sabiedrības pakalpojumu sniegšanā izmanto elektronisko sakaru līdzekļus, piemēram, informāciju par personām, kurām lietošanā ir piešķirta noteikta interneta vietnes IP adrese vai tālruņa numurs. Attiecīgā informācija, PTAC veicot uzraudzības pasākumus, ir būtiska un nepieciešama, lai nodrošinātu normatīvajos aktos noteikto PTAC funkciju izpildi komercprakses un informācijas sabiedrības pakalpojumu jomā.  Savu atteikumu sniegt PTAC pieprasīto informāciju komersanti pamato ar ESL 68.panta pirmo daļu, kurā noteikts: „Elektronisko sakaru komersantam ir pienākums bez lietotāju vai abonentu piekrišanas neizpaust ziņas par lietotājiem vai abonentiem, kā arī informāciju par to saņemtajiem elektronisko sakaru pakalpojumiem vai papildvērtības pakalpojumiem, izņemot gadījumus, ja šī informācija nepieciešama šā likuma 70.panta astotajā un devītajā daļā minētajām institūcijām, kā arī 71.1 panta pirmajā daļā noteiktajām iestādēm normatīvajos aktos noteikto funkciju veikšanai un 71.2 pantā minētajiem mērķiem”.  Iepriekš minētais raksturo tiesisko situāciju, kura būtiski negatīvi ietekmē PTAC iespējas veikt efektīvu uzraudzību patērētāju tiesisko interešu aizsardzības jomā, tai skaitā, izmeklēt patērētāju tiesību pārkāpumus un noskaidrot personas, kuras, veicot reģistrētu vai nereģistrētu saimniecisko vai profesionālo darbību, attiecībā pret patērētājiem īsteno negodīgu komercpraksi, tādējādi būtiski negatīvi ietekmējot daudzu patērētāju ekonomiskās intereses. Pašreiz spēkā esošais tiesību aktu regulējums un tā interpretācija, būtiski ierobežojot PTAC uzraudzības un pārkāpumu novēršanas iespējas elektronisko sakaru pakalpojumu nodrošinātā komerciālajā vidē, neatbilst Līguma par Eiropas Savienības darbību 169.panta 1.punktā un citos Eiropas Savienības atvasinātajos patērētāju tiesību aktos noteiktajam augsta līmeņa patērētāju tiesību aizsardzības mērķim. Ņemot vērā mūsdienu tirgus un tehnoloģiskās vides attīstību un iespējas, elektronisko sakaru pakalpojumi un ar to izmantošanu saistītā komerciālā vide ir ļoti nozīmīgs līdzeklis, kurš tiek izmantots patērētāju ekonomiskās rīcības ietekmēšanai, tai skaitā komercprakses īstenošanā, komerciālās saziņas nodrošināšanā, kā arī līgumtiesisko attiecību veidošanā un izpildē. Vienlaikus elektronisko sakaru nodrošinātā komerciālā vide bieži tiek izmantota prettiesiski, radot būtisku apdraudējumu patērētāju ekonomiskajām interesēm.  Ņemot vērā Eiropas Savienības tiesībās paredzēto patērētāju tiesību aizsardzības prioritāti, tai skaitā Eiropas Parlamenta un Padomes Direktīvas 2005/29/EK (2005. gada 11. maijs), kas attiecas uz uzņēmēju negodīgu komercpraksi iekšējā tirgū attiecībā pret patērētājiem un ar ko groza Padomes Direktīvu 84/450/EEK un Eiropas Parlamenta un Padomes Direktīvas 97/7/EK, 98/27/EK un 2002/65/EK un Eiropas Parlamenta un Padomes Regulu (EK) Nr. 2006/2004 (“Negodīgas komercprakses direktīva”) 1.pantā noteikto mērķi, elektronisko sakaru pakalpojumu nozare nav uzskatāma par tādu izņēmumu, kuras tirgus dalībniekiem būtu tiesības izvairīties no prasībām, kuras vērstas uz patērētāju ekonomisko interešu aizsardzību, piemēram, atsakot uzraudzības iestādēm sniegt informāciju par komercprakses īstenošanā iesaistītām personām.  Ņemot vērā iepriekš minēto, lai novērstu tiesisko nenoteiktību un šķēršļus, kas traucē PTAC normatīvajos aktos noteikto funkciju izpildi elektroniskās vides apstākļos, tai skaitā gadījumos, kad komercprakses īstenošanai un informācijas sabiedrības pakalpojumu sniegšanai tiek izmantoti elektronisko sakaru pakalpojumi, nepieciešams veikt grozījumus ESL, tādejādi nodrošinot PTAC tiesības pieprasīt un saņemt no elektronisko sakaru pakalpojumu sniedzējiem informāciju par elektronisko sakaru pakalpojumu abonentiem un lietotājiem. Minētā informācijas apstrāde administratīvo lietu ietvaros atbilstoši PTAC kompetencei un konkrētās lietas izmeklēšanai atbilstošā apjomā ir paredzēts veikt saskaņā ar attiecīgās lietas izmeklēšanas mērķiem un uzdevumiem, kā arī pierādot un pamatojot administratīvajā lietā konstatētos patērētāju tiesību pārkāpumus.  Minētās informācijas par fiziskajām un juridiskajām personām, kuras iesaistītas saimnieciskās vai profesionālās darbības veikšanai attiecībā uz patērētājiem, pieprasīšana un izmantošana nerada neapmatotu vai neattaisnotu personu tiesisko interešu aizskāruma risku, jo pieprasītā informācija katrā konkrētajā gadījumā, proti, konkrētajā administratīvajā vai administratīvā pārkāpuma lietā atbilstoši lietā konstatētajiem faktiskajiem apstākļiem, ir sniedzama atbilstoši skaidri un konkrēti norādītam un pamatotam informācijas apjomam saistībā ar esošu vai iespējamu patērētāju tiesību pārkāpumu. Šādi pieprasītas un sniedzamas informācijas apstrādes mērķis ir patērētāju tiesību pārkāpēju noteikšana un pārkāpumu izmeklēšana atbilstoši PTAC normatīvajos aktos noteiktajai kompetencei, pildos tiesību aktos noteiktos iestādes uzdevumus un funkcijas.  Attiecīgie dati ir informācija, kura raksturo sniegto pakalpojumu un palīdz noskaidrot un pierādīt to, ka attiecīgā persona izmanto konkrētus tehniskus līdzekļus, kuri tiek nodrošināti personai sniegtā pakalpojuma ietvaros, t.i., piešķirtās IP adreses, domēna vārdi, kas tiek izmantoti tīmekļvietnes piekļuvei, elektroniskā pasta adreses (pastkastītes), telefonu numuri, tīmekļa vietnes, vienoto resursu vietrāde (URL), elektroniskā pasta adreses un kontaktinformāciju, kuri piešķirti attiecīgā elektronisko sakaru pakalpojumu līguma ietvaros. Ar kontaktinformāciju saprotama informācija, kura ir sniegta elektronisko sakaru pakalpojumu sniedzējam, lai sazinātos ar fizisko vai juridisko personu, piemēram, tālruņa numuri, elektroniskā pasta adreses, cita tiešsaistes saziņas līdzekļa informācija (piemēram, sociālo tīklu profilu adreses un pakalpojumi (Facebook.com, draugiem.lv, Skype, WhatsUp u.tml.), kā arī adrese, ja to nav iespējams iegūt no Uzņēmumu reģistra, Komersantu reģistra vai Iedzīvotāju reģistra.  Papildus jānorāda, ka minētais pants neuzliek Elektronisko sakaru komersantam par pienākumu veikt papildu pasākumus šā panta minētās informācijas iegūšanai vai saglabāšanai, bet komersantam jāsniedz tikai tā informācija, kas ir tā rīcībā par noslēgtajiem līgumiem.  Likumprojekts ir papildināts ar Centrālās statistikas pārvaldes (CSP) tiesībām statistikas vajadzībām saņemt no elektronisko sakaru komersantiem noslodzes un saglabājamos datus, jo, kā skaidro Ekonomikas ministrija, CSP oficiālā statistikas nodrošināšanai nepieciešami izlases apjomā fizisku personu tālruņa numuri datu iegūšanai apsekojumos, kā arī dati, kas ir anonimizēti (atrašanās vietas dati) un tiktu apstrādāti atbilstoši Eiropas Parlamenta un Padomes Direktīvas 2002/58/EK (2002. gada 12. jūlijs) Par personas datu apstrādi un privātās dzīves aizsardzību elektronisko komunikāciju nozarē (direktīva par privāto dzīvi un elektronisko komunikāciju) 9.panta pirmajai daļai. Šāda informāciju ir nozīmīga šādas oficiālās statistikas sagatavošanā: Latvijas iedzīvotāju skaita noteikšana mazās teritorijās. Attiecīgi tas dotu iespēju precīzāk aprēķināt iekšzemes kopproduktu; tūrisma statistika iebraucējiem, iedzīvotāju mobilitātes apsekojums, kura rezultātus var izmantot transporta infrastruktūras plānošanā u.c. apsekojumi, kas būtu nozīmīgi valsts ekonomiskās attīstības plānošanā. Vēršam uzmanību, ka Eiropas Datu aizsardzības uzraudzītājs ir sniedzis divus viedokļos[[2]](#footnote-2)[1] par to, ka piekļuve komunikāciju datiem oficiālās statistikas nodrošināšanai ir nepieciešams un atbalstāms mērķis. Norādām arī to, ka Norvēģijā, Zviedrijā, Dānijā, Somijā un Nīderlandē nacionālajām statistikas iestādēm ir piekļuve iepriekšminētajiem datiem.  Tieslietu ministrija atbalsta Ekonomikas priekšlikumus iekļaušanai Elektronisko sakaru likumā. |
| 3. | Projekta izstrādē iesaistītās institūcijas | Satiksmes ministrija, Sabiedrisko pakalpojumu regulēšanas komisija, Ekonomikas ministrija, Tieslietu ministrija, Datu valsts inspekcija. |
| 4. | Cita informācija | Publiski pieejamie[[3]](#footnote-3) SIA “Lattelecom” ziņojumi par UP saistību izmaksām pēdējo trīs gadu griezumā:   |  |  |  |  | | --- | --- | --- | --- | | UP saistība | 2013.gads (*euro)* | 2014.gads *(euro)* | 2015.gads *(euro)* | | Piekļuves nodrošināšana jauniem abonentiem fiksētās pieslēguma vietās | - | - | - | | Izvēles tarifu nodrošināšana | -110 218 | -70 169 | -105 775 | | Atlaides noteiktām abonentu grupām | -255 340 | -377 105 | -374 314 | | Taksofonu pakalpojuma nodrošināšana | -23 615 | -3 549 | - | | Visaptveroša uzziņu dienesta pakalpojumu nodrošināšana | -96 649 | -124 553 | -102 009 | | Visaptveroša abonentu saraksta nodrošināšana | - | - | - | | Pakalpojumu kvalitātes prasības balss telefonijas pakalpojumiem | - | - | - | | Nemateriālie ieguvumi | 280 494 | 397 956 | 314 485 | | Tīrās izmaksas | **-205 326** | **-177 420** | **-267 612** | | Izmaksas gadā uz vienu personu ar invaliditāti ~ 85-95 *euro* | | | | |  | | | | |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrisko pakalpojumu regulēšanas komisija, Patērētāju tiesību aizsardzības centrs, Centrālā statistikas pārvalde, elektronisko sakaru komersanti. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| **Rādītāji** | **2016. gads** | | Turpmākie trīs gadi (*euro*) | | |
| **2017** | **2018** | **2019** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo gadu | izmaiņas, salīdzinot ar kārtējo gadu | izmaiņas, salīdzinot ar kārtējo gadu |
| 1 | 2 | 3 | 4 | 5 | 6 |
| 1. Budžeta ieņēmumi: | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 |
| 1.2. valsts speciālais budžets |  |  |  |  |  |
| 1.3. pašvaldību budžets |  |  |  |  |  |
| 2. Budžeta izdevumi: | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 |
| 2.2. valsts speciālais budžets |  |  |  |  |  |
| 2.3. pašvaldību budžets |  |  |  |  |  |
| 3. Finansiālā ietekme: | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 |
| 3.2. speciālais budžets |  |  |  |  |  |
| 3.3. pašvaldību budžets |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | X | 0 | 0 | 0 | 0 |
| 5. Precizēta finansiālā ietekme: | X | 0 | 0 | 0 | 0 |
| 5.1. valsts pamatbudžets | 0 | 0 | 0 | 0 |
| 5.2. speciālais budžets |  |  |  |  |
| 5.3. pašvaldību budžets |  |  |  |  |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): |  | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Cita informācija | Tiesību akta projekta ietekme uz valsts budžetu un pašvaldību budžetiem ir neitrāla, tiek saglabāta Ministru kabineta 2014.gada 22.aprīļa sēdes protokollēmuma (prot.Nr.24, 39.§) 4.punktā noteiktā kārtība, ka turpmākajos gados līdz Elektronisko sakaru likuma 66.pantā noteiktā universālā pakalpojuma finansēšanas un kompensācijas mehānisma izveidei, ja nepieciešams, zaudējumi tiek kompensēti, samazinot valstij pienākošos un izmaksājamo sabiedrības ar ierobežotu atbildību „Lattelecom” dividenžu summu par iepriekšējā gada darbības rezultātiem, ja sabiedrības ar ierobežotu atbildību „Lattelecom” dalībnieku sapulcē tiks pieņemts pozitīvs lēmums par dividenžu izmaksu. | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Likumprojekts paredz:   1. Ministru kabineta noteikumus, kas nosaka informācijas, kas nepieciešama Patērētāju tiesību aizsardzības centram, pieprasīšanas kārtību un veidu, kā arī informācijas sagatavošanas un nodošanas termiņus; 2. Ministru kabineta noteikumus, kas nosaka informācijas, kas nepieciešama Centrālai statistikas pārvaldei, pieprasīšanas kārtību un veidu, pieprasāmās informācijas apjomu un samaksu par pieprasītā informācijas apjoma sagatavošanu, kā arī informācijas sagatavošanas un nodošanas termiņus. |
| 2. | Atbildīgā institūcija | Ekonomikas ministrija |
| 3. | Cita informācija | Nav. |
| **V. Tiesību akta projekta atbilstība Latvijas Republikas starptautiskajām saistībām** | | |
| Likumprojekts šo jomu neskar | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009.gada 25.augusta noteikumiem Nr.970 „Sabiedrības līdzdalības kārtība attīstības plānošanas procesā” par projekta izstrādi tika informēti sabiedrības pārstāvji, 2017.gada 15.jūnijā ievietojot Paziņojumu par līdzdalības iespējām tiesību akta izstrādes procesā Satiksmes ministrijas tīmekļa vietnē. |
| 2. | Sabiedrības līdzdalība projekta izstrādē | Sabiedrības pārstāvjiem tika dota iespēja līdzdarboties projekta izstrādē, rakstveidā sniedzot viedokli par projektu. |
| 3. | Sabiedrības līdzdalības rezultāti | Iebildumi un priekšlikumi nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Sabiedrisko pakalpojumu regulēšanas komisija, Satiksmes ministrija, Ekonomikas ministrija (Patērētāju tiesību aizsardzības centrs, Centrālā statistikas pārvalde). |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekts neparedz jaunu institūciju izveidi vai esošo institūciju likvidāciju vai reorganizāciju |
| 3. | Cita informācija | Nav. |

### Satiksmes ministrs U.Augulis

### Vīza:

### Valsts sekretārs K.Ozoliņš

### 

Bankoviča 67028111

[Dace.Bankovica@sam.gov.lv](mailto:Dace.Bankovica@sam.gov.lv)

1. Eiropas Savienības Tiesa spriedumā lietā *Altmark (*Lieta C-280/00, *Altmark Trans and Regierungspräsidium Magdeburg v Nahverkehrsgesellschaft* [↑](#footnote-ref-1)
2. [↑](#footnote-ref-2)
3. <https://www.lattelecom.lv/par-lattelecom/citi/regulejosa-vide> [↑](#footnote-ref-3)